กระเบื้องตราเพชรปันผลผู้ถือหุ้น0.18บาท
กระเบื้องตราเพชรใจป้ำ แจกปันผลระหว่างกาลให้ผู้ถือหุ้น 0.18 บาท&nbsp;
30 ส.ค. 2553

กระเบื้องตราเพชรใจป้ำ แจกปันผลระหว่างกาลให้ผู้ถือหุ้น 0.18 บาท 
นายอัศนี ชันทอง กรรมการผู้จัดการ บริษัท กระเบื้องหลังคาตราเพชร  ( DRT)  ผู้ผลิตและจำหน่าย ผลิตภัณฑ์หลังคารุ่นเจียระไน รุ่นอดามัส และ รุ่น CT เพชร  ผลิตภัณฑ์ไม้ฝาและไม้สังเคราะห์ฯลฯ    เปิดเผยว่า ที่ประชุมคณะกรรมการบริษัทฯ เมื่อวันที่ 30 สิงหาคม 2553 มีมติอนุมัติการจ่ายเงินปันผลระหว่างกาลสำหรับผลการดำเนินงานงวด 6 เดือน สิ้นสุด ณ วันที่ 30 มิถุนายน 2553 ในอัตราหุ้นละ 0.18 บาท จำนวน 968 ล้านหุ้น รวมเป็นจำนวนเงิน 174 ล้านบาท โดยจะปิดสมุดทะเบียนพักการโอนหุ้นเพื่อกำหนดสิทธิการรับเงินปันผลในวันที่ 15 กันยายน 2553 และกำหนดจ่ายเงินปันผลในวันที่ 29 กันยายน 2553
“บริษัทฯ ต้องการใหัผลตอบแทนที่ดีกับผู้ถือหุ้น หลังจากที่ผลการดำเนินงาน 6 เดือนแรก โดดเด่นมาก โดยสร้างสถิติสูงสุดใหม่ทั้งยอดขาย และกำไร บวกกับบริษัทฯ มีนโยบายจ่ายปันผลให้กับผู้ถือหุ้นอย่างต่อเนื่อง โดยจะจ่ายปันผลปีละ 2 ครั้ง เพื่อเป็นการสร้างความมั่นใจให้กับผู้ถือหุ้น โดยในงวดผลการดำเนินครึ่งปีแรกนี้ บริษัทฯ ได้ประกาศจ่ายเงินปันผล 0.18 บาทต่อหุ้น คิดเป็นอัตราผลตอบแทนจากเงินปันผลประมาณ 8% ต่อปี” นายอัศนี กล่าว
สำหรับผลการดำเนินงานในงวดครึ่งปีแรกของปีนี้  มีรายได้รวมจำนวน 1,698.62 ล้านบาท กำไรสุทธิอยู่ที่ 252.87 ล้านบาท ส่วนผลประกอบการในไตรมาสที่ 2 (เมษายน-มิถุนายน 2553) บริษัทฯ มีรายได้รวม 887.17 ล้านบาท เพิ่มขึ้น 25.82 % จากปีก่อน ซึ่งมีรายได้ 705.12 ล้านบาท ขณะที่กำไรสุทธิอยู่ที่ 140.05 ล้านบาท เพิ่มขึ้น 33.39 % จากงวดเดียวกันของปีที่แล้ว ซึ่งบริษัทฯ มีกำไรสุทธิ 104.99 ล้านบาท
ส่วนครึ่งปีหลังเชื่อว่า ภาพรวมธุรกิจของ DRT  ยังจะเติบโตต่อเนื่องจากปีที่แล้ว โดยยังได้รับปัจจัยหนุนจากการเติบโตของตลาดภูมิภาค โดยเฉพาะภาคอีสาน และใต้ ที่เติบโตโดดเด่นมากกว่า 20% บวกกับผลิตภัณฑ์ไม้สังเคราะห์ เช่น ไม้เชิงชาย ไม้ฝา ไม้ระแนง ในสายการผลิตที่ 9 ได้รับการตอบรับที่ดีเกินคาด โดยมีการสั่งจองซื้อสินค้าเข้ามาอย่างต่อเนื่อง จนขณะนี้เดินเต็มกำลังการผลิต ซึ่งช่วยเพิ่มรายได้ให้บริษัทฯ ปีละประมาณ 300 – 400 ล้านบาท